SKRIFTLIG FORESPØRGSEL E-2360/02

af Charles Tannock (PPE-DE) til Kommissionen

(2. august 2002)

Om: Flysikkerheden i lyset af ulykken ved Überlingen

Som følge af sammenstødet over Überlingen mellem et russisk passagerfly og et fragtfly, hvor 71 personer, heraf flest børn, blev dræbt, blev adskillige systemfejl identificeret. Disse fejl omfattede, at både et

kollisionsadvarselssystem og et telefonsystem på den schweiziske flyveledelses hovedkontor i Zürich var lukkede, samt at en af flyvelederne uden tilladelse var fraværende på ulykkestidspunktet. Desuden forlyder det, at den radar, der blev brugt af de schweiziske myndigheder, ikke levede op til de standarder, som er fastsat af Eurocontrol.

Hvilken lære mener Kommissionen, at EU, uden at foregribe havarirapporten, skal udlede af denne ulykke? Hvilken indflydelse mener Kommissionen, med særlig reference til kvaliteten af jordradarer samt ombordværende kollisionsadvarselssystemer, at forslagene om et fælles europæisk luftrum ville have?

Svar afgivet på Kommissionens vegne af Loyola de Palacio

(15. oktober 2002)

Ifølge de oplysninger, der foreligger nu, fandt ulykken sted i en sektor af luftrummet, der ligger over det tyske territorium, men styres af den schweiziske flyvekontrol i henhold til en aftale mellem disse to lande. Ulykken skete på et tidspunkt, hvor lufttrafikken ikke var overbelastet, og ganske kort tid efter, at flyet havde passeret skillelinjen mellem den tyske sektor og den sektor, der styres af Schweiz, d.v.s. ved det russiske flys overgang fra det ene kontrolcenter til det andet. De forslag, som EU-Kommissionen har fremsat med henblik på at etablere et fælles luftrum(1), omfatter foranstaltninger til harmonisering på europæisk plan af definitionen af det øvre luftrum samt til indførelse på sammenhængende og harmoniseret vis af funktionelle luftrumsblokke. Dette skulle på længere sigt kunne reducere passagerne mellem forskellige flyvekontroltjenester og skabe bedre sammenhæng i procedurerne i forbindelse med passagerne mellem de forskelige landesektorer, idet disse passager udgør en afbrydelse i processen og følgelig er en risikofaktor.

Kommissionens forslag vedrørende interoperabilitet i det europæiske net til regulering af lufttrafikken (der indgår i forslagspakken vedrørende etablering af et fælles europæisk luftrum) vil ligeledes kunne få positive konsekvenser for materiellet på jorden (radar). Denne udvikling hen imod materiellets og procedurernes interoperabilitet vil få virkninger for industrien i hele Europa, så meget mere som Schweiz deltager i realiseringen af det fælles luftrum, og aftalen mellem Fællesskabet og Schweiz indeholder bestemmelser om, at Schweiz overtager en del af Fællesskabets regelværk inden for lufttransport.

Som led i sin forskningspolitik har Kommissionen ligeledes gennem en årrække arbejdet på at udvikle redskaber, der kan bibringe piloten en bedre viden om flyvemiljøet og sikre, at de informationer, der tilgår piloten og flyvelederen, er pålidelige og relevante. Indførelsen af disse nye instrumenter og de dermed forbundne procedurer skulle gøre det muligt at forbedre sikkerheden og samtidig frigøre ekstra kapacitet.

(1) KOM(2001) 123 endelig udg. og KOM(2001) 564 endelig udg.